รมว.คลัง คาดภัยแล้ง-ภาวะเศรษฐกิจกระทบ GDP ปีนี้ราว 0.5%
รมว.คลัง คาดภัยแล้ง-ภาวะเศรษฐกิจโลกชะลอตัวกระทบ GDP ปีนี้ราว 0.5% จากที่คาดโตได้ 3.7% แต่เชื่อไม่เกิดวิกฤติการเงิน
25 มิ.ย. 2558

นายสมหมาย ภาษี รมว.คลัง ยอมรับภาวะเศรษฐกิจของไทยในปีนี้จะขยายตัวได้ไม่มากตามที่คาดการณ์ไว้ เนื่องจากได้รับผลกระทบจากภาวะเศรษฐกิจโลกชะลอตัว ประกอบกับเกิดสถานการณ์ภัยแล้งที่อาจส่งผลกระทบรุนแรงทำให้อัตราการเจริญเติบโตทางเศรษฐกิจ (GDP) ลดลง 0.5% จากเดิมเคยคาดการณ์ว่าจะเติบโตได้ 3.7%
สำหรับภาคเกษตรได้รับผลกระทบรุนแรงจากปรากฎการณ์เอลนิญโญ่อาจทำให้ GDP ลดลงกว่าที่คาดการณ์ไว้ 0.5% โดยที่ประชุมคณะรัฐมนตรีเศรษฐกิจวานนี้ (24 มิ.ย.) ได้มีการประเมินสถานการณ์เศรษฐกิจแล้วเห็นตรงกันว่า ปีนี้ภาคเกษตรจะได้รับจากปรากฎการณ์เอลนิญโญ่เหมือนเมื่อปี 40 แต่จะไม่เกิดวิกฤติการเงินอย่างแน่นอน
ทั้งนี้ ที่ประชุมได้กำชับให้ทุกกระทรวงเร่งรัดการเบิกจ่ายงบประมาณเพื่อให้เกิดการจ้างงานในระดับรากหญ้า ขณะเดียวกันรัฐบาลกำลังหามาตรการที่สามารถช่วยเหลือเกษตรกรที่ได้รับผลกระทบจากสถานการณ์ภัยแล้งได้ตรงจุดมากกว่าการจ่ายเงินชดเชยไร่ละ 1 พันบาทเหมือนที่ผ่านมา พร้อมทั้งประสานให้ธนาคารของรัฐออกมาตรการช่วยเหลือเรื่องการชะลอและพักชำระหนี้ออกไปอีก 6 เดือน